آنامدان یادگار: آنجاق گؤزهل شیرین دیلیم واردیر،
دئییب: فرهادسان اوغلوم! شیرین بو دیل _ دوداقلاردیر.
اودور یازماق میزین: سیندان، قلم: چککیش، دمیردن: سؤز،
یانار کؤنلون: کوره، بو وزن شعرین تاپداماقلاردیر.
سؤزون اعماق قلبیندن کؤز اودلار تک چیخیب پارلار،
اونو سانما کیچیک بیر اود، یانار داغدیر، اوجاقلاردیر.
دمیرلر: بو یانار سؤزلر، شکیل تاپدیقدا سوولانمیش،
دؤیوشلرده قیلینجلاردیر،بیچینلرده اوراقلاردیر.
اودور میصری قیلینج: شعرین، اونون تک حق سؤزون کسگین،
بو سؤزلر، هر ظالیم بیلسین، سیلاحلاردیر، یاراقلاردیر.
ولی بونلار بیزیم ائلده، عدالت، حق سئوهن یئرده،
اوراقلاردیر، چاپاقلاردیر، کولوکلردیر، ناجاقلاردیر.
ظولوم، ظالیم، عداوت اولمایان سیاره ده، سؤزسوز،
نووه، بومبا، فوزه، خمپاره، مصرفسیز چوماقلاردیر.
سیلاحلی قال قارانلیقدا پاریلدیر گؤزلری قوردون،
قودوز قوردلار: بو ظالیملر، آداملیقدان اوزاقلاردیر.
نهدیر «حاللاج!» سؤزو سازین؟ دئییر «چنلی بئل»ه بیر باخ،
قارانلیقلار قووولدوقجا، اوفوق آیدین شافاقلاردیر.
امین اول شن صاباح، ظالیم، یاوا، موفته یئین یوخدور،
قالان عشق و محبتدیر، قوچاقلیقدیر، قوچاقلاردیر.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab